text: Det er ikke kun Bæredygtigt Landbrug, der forlanger både plusser og minusser i det klimaregnskab, der skal ligge til grund for en eventuel kommende dansk CO2-afgift.
  Nu lyder det også fra de pløjefri landmænd i Foreningen for Reduceret Jordbearbejdning i Danmark samt fra en gruppe biomasse-leverandører herhjemme, at danske landmænd skal have gevinst af deres klimaindsats og ikke bør udsættes for en konkurrenceforvridende CO2-afgift. Landmændene skal således belønnes for det, de bidrager med i form af biomasse, CO2-lagring i jorden og massive reduktioner i øvrigt lige fra jord til bord.
  ”Vi skal have sikret landmandens værdier, så han bliver godskrevet for de klimareduktioner, der sker på gården i forbindelse med afgasning. Det er vigtigt, at vi gør den grønne omstilling til en forretning for landmanden”, lyder det bl.a. fra Gitte Grønbæk, direktør i Landbrugets Biomasseleverandører, i Effektivt Landbrug.
  Foreningen for Reduceret Jordbearbejdning i Danmark peger på, at de pløjefri landmænd lagrer op til 2,4 tons CO2-ækvivalenter årligt, fordi uforstyrret jord udleder mindre CO2. Denne klimaindsats bør, som foreslået af Klimarådet, udløse en negativ CO2-afgift, mener foreningen. De pløjefri landmænds budskab om, at de kan lagre op til 2,4 tons CO2-ækvivalenter årligt, møder umiddelbart faglig opbakning fra blandt andre landskonsulent i Jord og Dyrk-afdelingen i Seges Innovation, Annette Vestergaard. Hun påpeger dog også, at der er udfordringer, ikke mindst fordi man mangler viden på området.
  Bæredygtigt Landbrugs faglige konsulent Jens Lund Pedersens seneste indlæg om CO2-problematikken HER kan ligeledes gøre dig klogere på temaet.
  Af Christian Ingemann Nielsen, firstname.lastname@example.org